Haavoittunut Börje työskentelee taas – poliisikoirat saavat nyt omat suojaliivit

Elokuussa haavoittunut Börje palannut työhön. Suomen 273 poliisikoiralle hankitaan suojaliivit, jotka suojaavat puukon iskuilta ja käsiaseen luodeilta.

Poliisikoira Kapo poseeraa uusien liivien kanssa. Poliisikoirat ovat saamassa luodeilta ja puukotuksilta suojaavat liivit.­

Poliisikoiralaitoksen johtaja ylikomisario Pekka Kokkonen sanoo, että suojaliiveille on tarvetta, koska valtaosaa poliisikoirista käytetään tehtävissä, joissa otetaan kiinni vaarallisia ihmisiä.

Viimeisin poliisikoiran kohtaama vaaratilanne oli elokuun alussa Loviisassa, kun murhasta epäilty mies puukotti poliisikoira Börjeä kiinnioton yhteydessä.

Börje loukkaantui puukotuksessa hengenvaarallisesti.

– Koira sai vakavat haavat, mutta saatiin onneksi parsittua kokoon.

Börje sai paikalla ensihoitoa ja se vietiin hoitoon yliopistolliseen eläinsairaalaan. Kokkosen mukaan Börje on toipunut ja palannut sairauslomalta ohjaajansa kanssa työhön.

– Börje tekee rajoitettuja työtehtäviä ja tulevaisuus näyttää hyvältä sen suhteen, että saadaan se riviin sataprosenttisesti.

Uudet liivit ovat nyt koekäytössä. Kuvassa poliisikoira Kapo.­

Loviisan tapauksessa Kellokosken psykiatrisesta mielisairaalasta karannut mies surmasi hänelle tuntemattoman naisen. Mies pakeni poliisia ensin naisen autolla ja sen jälkeen jalan metsään, mistä Börje löysi hänet.

– Poliisikoiran käyttö todennäköisesti esti poliisimiehen vammautumisen tai pahimmassa tapauksessa kuoleman, Kokkonen sanoo.

Vanhat liivit liian raskaat käyttöön

Kokkonen kertoo, että liivit ovat nyt koekäytössä eri puolilla Suomea. Käyttäjien kokemusten perusteella tehdään kilpailutus liivien toimittajasta. Ensi vuoden aikana suojaliivit on tarkoitus saada käyttöön kaikille partiokoirille.

Kokkosen mukaan jo ennen Börjen tapausta oli alettu selvittämään poliisikoirien suojavarustuksen tilaa.

– Poliisikoirilla on aikaisemmin ollut suojaliivejä, mutta niiden ongelmana on ollut se, että ne ovat erittäin raskaita ja kömpelöitä käytössä. Ne on hankittu 80- ja 90-luvun aikana, ja ne ovat käytännössä jääneet käyttämättä.

Nyt koekäytössä olevissa liiveissä poliisikoira pystyy tekemään sille opetettuja työtehtäviä, Kokkonen sanoo.

Poliisikoiria on Suomessa 273.

Alla olevalla riemukkaalla videolla nähdään, kuinka puukotuksesta toipunut poliisikoira Börje on taas tositoimissa.